Miˬ choeˬ ma nyiˬ ma zaˬ Htiˬ nah-aˬ, aˬ li ghaˬ deh ma tsehˬ luꞈ ngeh, aˬ ma ghaˬ hawˬ sha nehˬ-iˇ-euˬ meh. Qhoeˇ miˇ neh aˬ li ghaˬ hawˬ dzaˬ-eu ghaˬ naˬ naˬ-eu ghaˇ duˬ yaˇ chmˇ-ahˇ laˇ-euˬ meh.
Aˬ li ghaˬ-aˬ, "Aˇ nyaꞈ ma zaˬ iˇ shaˬ shaˬ-eu miˇ neh ghawˬ nyoeˇ yaw khuiˇ jiˇ ma ya dzaˬ nya. Hteu naˆ naˆ-ehˇ jahˇ doeˇ htaˬ-euˬ ghawˬ nyoeˇ aˬ suˇ ghaˬ dzaˬ nahˇ-eu jawˇ hta. Ngaˇ hteu naˆ naˆ-ehˇ ghaˬ doeˇ mˇ doeˇ htaˬ-euˬ qawꞈ, hteu loꞈ-ehˇ gheh-eu ghaw nyoeˇ maˬ ngeuˇ naˇ, maˬ jahˇ leꞈ nya nga, shiˇ qawꞈ ghaˬ ngaˇ-a, aˬ phiˬ mawˬ nawˇ-aˬ. Nawˬ neh jahˇ-euˬ ghawˬ nyoeˇ zaꞈ dzaˇ-ahˇ duˇ nga" lehˇ nui ma phehˇ phehˇ -ehˇ ehˇ nehˬ-euˬ meh.
Aˬ ma ghaˬ ghawˬ shaˇ shaˬ-ehˇ iˇ khahˇ-ahˇ ghoꞈ leˇ-euˬ meh. Aˬ ma ghaˬ-aˬ, aˬ yawꞈ-euˬ aˬ li-ahˇ gaˬ-eu miˇ neh aˬ joˆ-ehˇ dehˬ laˇ qawꞈ yawˬ nah na luꞈ haw mˇ dzaˇ saꞈ gheh gheh-ehˇ sha nehˬ iˇ-eu meh.
Htiˬ nah-aˬ, aˬ li ghaˬ aˬ yawꞈ-euˬ aˬ ma miˬ choeˬ ma-ahˇ htiˬ pawꞈ-iˬ maˬ khuiˇ-eu ghawˬ nyoeˇ sha nehˬ le nga lehˇ nui ma phehˇ laˇ-awˇ mawˇ neˇ-ahˇ diˬ-eu daˇ chuiˇ neh diˬ nehˬ-euˬ meh. Aˬ ma ghaˬ jiˇ guˆ guˆ-ehˇ iˇ khahˇ-ahˇ ghoꞈ leˇ-euˬ meh.
Aˬ ma ghoꞈ leˇ-euˬ naˇ qhah aˬ li ghaˬ jiˇ nui ma phehˇ phehˇ-ehˇ gaˇ qawꞈ maˬ mˇ mawꞈ ni aˇ bawˇ htiˬ bawˇ dawˬ phehˬ-ahˇ ghaˬ naˬ naˬ-euˬ meh.
Aˬ yawꞈ naˬ luꞈ-eu aˇ bawˇ uˬ du aˇ jiˇ aˬ ma htiˬ mawˇ aˬ yawꞈ-euˬ zaˬ deuˬ-ahˇ dzaˇ bi dzaˬ  nehˬ luꞈ gaˇ haw mawˇ-awˇ ngaˬ ma jiˇ ngaˇ yaw nyiˇ gheh ngeh hteu loꞈ-ehˬ laˆ saˆ-awˇ chu huiˬ laꞈ-euˬ ngaˇ-a lehˇ noeˬ leˇ-awˇ ghawˬ shaˇ shaˬ-ehˇ zawˇ gheh leˇ-euˬ meh jeˇ.
Aˇ jiˇ phehˬ zaˬ-ahˇ haw mawˇ-euˬ miˬ choeˬ ma aˬ li qhoeˇ ghaˬ, aˬ yawꞈ neh mˇ lehˬ-euˬ iˬ baˇ-ahˇ shaˇ noeˬ-awˇ, ngaˬ ma-ahˇ aˇ dzehˬ diˬ dzeuˇ-euˬ miˇ-a. Ngaˇ zawˇ lehˬ-iˇ-euˬ miˇ-a. Nymˬ-mˇ neh naˇ, ngaˬ ma-ahˇ htiˬ jawˇ-iˬ maˬ phaˇ diˬ ma, lehˇ noeˬ tcehˆ-euˬ meh.
Yawˬ nah yawꞈ keuˆ laˇ ngeh, aˬ ma ghaˬ aˬ li-ahˇ zawˇ guˆ qawꞈ ngaˬ liꞈ haw mehꞈ sehꞈ shaw-iˬ miˇ-a lehˇ ghawˬ shaˬ noeˬ gaˬ-awˇ guˆ guˆ-ehˇ qawꞈ hawˬ phaˇ sha nehˬ-iˇ-euˬ meh.
Qhoeˇ ngeh, aˬ li ghaˬ-aˬ, aˬ yawꞈ-euˬ aˬ ma-ahˇ ghawˬ shaˬ zawˇ noeˬ gaˬ leˇ-awˇ iˬ nah-aˬ ngaˬ ma-ahˇ ngaˇ ha laˬ leˇ ma lehˇ ehˇ-awˇ aˬ ma ghaˬ oe-eu phaw cehˆ leꞈ-euˬ meh.
Aˬ ma ghaˬ aˬ yawꞈ-euˬ aˬ li cehˆ laꞈ gaˇ mawˇ-awˇ iˬ nah jiˇ ngaˬ li ngaˬ-ahˇ diˬ laˇ-eu lehˇ jeˬ nga lehˇ noeˬ guˆ-awˇ cehˆ-euˬ meh. Aˬ li ghaˬ aˬ ma-euˬ mehˬ nah chaw hteh chaw hteh-ehˇ "Aˬ ma-oˇ, htiˬ qhehˬ naˬ-awˬ. Aˬ li neh mˇ lehˬ-euˬ iˬ baˇ-ahˇ htahˬ shaˇ-eu lehˇ ma" lehˇ guˇ guˇ-ehˇ chaw hteh qawꞈ aˬ ma ghaˬ guˆ-awˇ cehˆ-eu miˇ neh maˬ gaˬ nya-a. Aˬ yawꞈ-euˬ aˬ li chaw hteh laˇ nga si loˇ lehˇ nahˇ ghoꞈ ghoꞈ haw gaˇ, duˬ qawꞈ qawꞈ ma-ahˇ ga uˇ sehꞈ-euˬ meh.
Aˬ ma shiˇ dzeuˇ naˇ qhah aˬ li ghaˬ ghawˬ shaˇ shaˬ-ehˇ ngoeˇ ngoeˇ-ehˇ "Nymˬ-mˇ poˆ-aˬ, aˬ ma jiˇ maˬ phaˇ jawˇ shaw-euˬ ngaˇ-a. Aˬ li htiˬ ghaˬ tehꞈ-ehˇ aˬ joˆ-ehˇ phaˇ ya dehꞈ nmˇ. Miˬ choeˬ ma zaˬ-ahˇ neh muˇ choeˬ aˬ nmˇ zaˬ pyeuꞈ-iˇ shaw-euˬ miˇ-a" lehˇ ehˇ ehˇ-ehˇ ngoeˇ-eu meh. Aˬ li ghaˬ aˇ naˆ ni noeˬ qoꞈ leˇ-euˬ qawꞈ aˬ ma ghaˬ shiˇ shaw-euˬ meh. Aˬ yawꞈ noeˬ qoꞈ leˇ ngeh-aˬ, jeˬ nahˬ aˇ dzehˬ-ehˇ ga-iˇ shaw-eu meh.